**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL A. KANIAVOS SKYRIMO Į KlAIPĖDOS VLADO KNAŠIAUS KREPŠINIO MOKYKLOS DIREKTORIAUS PAREIGAS“ PROJEKTO**

**1. Sprendimo projekto esmė, tikslai ir uždaviniai.**

2017 m. kovo 9 d. įvyko konkursas Klaipėdos Vlado Knašiaus krepšinio mokyklos direktoriaus vietai užimti.

Šiuo sprendimo projektu prašome skirti konkurso nugalėtoją Alfredą Kaniavą į Klaipėdos Vlado Knašiaus krepšinio mokyklos direktoriaus pareigas nuo 2017 m. balandžio 18 d.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas gavus konkurso nugalėtojo prašymą skirti nuo 2017 m. balandžio 18 d. į Klaipėdos Vlado Knašiaus krepšinio mokyklos direktoriaus pareigas, laimėjus konkursą.

LR Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.*

Švietimo įstaigų vadovai skiriami į pareigas atviro konkurso būdu, savivaldybės tarybos sprendimu. Konkursas organizuojamas vadovaujantis Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašu, patvirtintu Lietuvos Respublikos Švietimo ir mokslo ministro 2011 m. liepos 1 d. įsakymu Nr. V-1193 (toliau – Tvarkos aprašas).

Konkurso metu komisija atrenka pretendentą, geriausiai pasirengusį eiti konkrečios švietimo įstaigos vadovo pareigas, pagal Tvarkos apraše pateiktas Vertinimo pastabų lenteles įvertina pretendentus. Pretendentų konkursinį balą sudaro Pretendento kompetencijų vertinimo ataskaitos ir konkurso metu surinktų balų suma.

Konkursas į Klaipėdos Vlado Knašiaus krepšinio mokyklos direktoriaus pareigas įvyko 2017 m. kovo 9 d. Konkurse dalyvavo du pretendentai. Alfredas Kaniava iš galimos maksimalios (5 balų) komisijos narių skiriamos konkursinio balo dalies surinko 3,6 balo, pretendento kompetencijų vertinimo ataskaitos balas – 3,4. Iš viso A. Kaniava surinko 7 balus.

**3. Kokių rezultatų laukiama.**

Bus paskirtas Klaipėdos Vlado Knašiaus krepšinio mokyklosvadovas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Neformaliojo vaikų švietimo mokyklos vadovo darbo užmokestis nustatomas pagal Lietuvos Respublikos valstybės ir savivaldybių įstaigų darbuotojų darbo apmokėjimo įstatymo, įsigaliojusio nuo 2017 m. vasario 1 d., 5 priedą. Įstaigos vadovo pareiginės algos pastoviosios dalies koeficiento dydis priklauso nuo mokinių skaičiaus, pedagoginio darbo stažo ir vadybinės kvalifikacinės kategorijos. Koeficiento ribos vadovaujantis įstatymo 5 priedu yra nuo 6,48 iki 8,03 pareiginės algos (baziniais dydžiais). Klaipėdos Vlado Knašiaus krepšinio mokykloje iš viso mokosi 533 ugdytiniai. A. Kaniava turi daugiau kaip 10 metų pedagoginio darbo stažą, vadybinės kvalifikacinės kategorijos neturi.

**6. Lėšų poreikis sprendimo įgyvendinimui.**

Nustačius įstaigos vadovui vidutinį pareiginės algos pastoviosios dalies koeficientą 7,26 baziniais dydžiais, metinis įstaigos vadovo darbo užmokesčio fondas sudarytų 11369,16 Eur (su socialinio draudimo įmokomis – 14891,33 Eur).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įstaiga turės vadovą.

PRIDEDAMA:

1. A. Kaniavos prašymo priimti į darbą kopija (1 lapas).
2. Pretendentų į Klaipėdos Vlado Knašiaus krepšinio mokyklos direktoriaus pareigas konkurso 2017 m. kovo 9 d. protokolo Nr. ADM-138 kopija (3 lapai).
3. Klaipėdos miesto savivaldybės mero 2017 m. vasario 28 d. potvarkio Nr. M-19 „Dėl Klaipėdos Vlado Knašiaus krepšinio mokyklos direktoriaus pareigoms eiti atrankos komisijos sudarymo“ kopija (1 lapas).
4. Teisės aktų išrašas, 2 lapai.

Personalo skyriaus vedėja Inga Gelžinytė-Litinskienė